**Županov kotiček**

Na dan, ko pišem ta prispevek, smo se z občinsko upravo odločili, da sprejmemo pobudo EU Skupnosti občin Slovenije, naj 14. februarja tudi slovenske občine odprejo svoja vrata ter priredijo dan odprtih vrat za občane in občanke. Občanom smo omogočili, da obiščejo sedež občine in župana in člane občinske uprave povprašajo karkoli o njihovem delu, o pristojnostih in nalogah občine in ne nazadnje tudi o možnostih, da s pomočjo občine zadovoljijo kakšno svojo željo ali potrebo. Kakšen bo odziv seveda na dan pisanja tega prispevka še ne vem. Sem pa ocenil, da je smiselno, da tudi tokratni Županov kotiček napišem z istim namenom, in da poskusim v njem odgovoriti na nekatera vprašanja, ki jih je občasno mogoče slišati v Trzinu ali tudi prebrati v Odsevu.

**Podpora občine športu**

V enem od preteklih kotičkov sem že omenil, da je občasno slišati očitek, češ da Občina Trzin preskromno podpira športne dejavnosti občank in občanov; v enem primeru je ta očitek celo podkrepljen z domnevo, ki ne drži, da Občina Trzin po volji župana več denarja nameni za kulturo kot za šport. Če odmislim drugi del tega očitka, ki odraža neke vrste duhovno ozkost, četudi, kot rečeno, ne ustreza resnici, je treba še enkrat poudariti, da po podatkih pristojnega ministrstva, zdaj starih že nekaj let, Občina Trzin nameni za športne programe na prebivalca precej več sredstev kot katerakoli od sosednjih občin (severovzhodno od Ljubljane). Kot je razvidno iz pregleda, ki ga je pred kratkim pripravila Skupnost občin Slovenije, je Občina Trzin po deležu sredstev, ki jih v proračunu nameni za šport še vedno nad povprečjem in se lahko primerja tudi z mestnimi občinami, katerih prihodki za primerno porabo so znatno višji (na prebivalca), in ki seveda sofinancirajo več klubov in društev, ki gojijo tekmovalni šport in namenjajo društvom sredstva tudi za vzdrževanje objektov. Analiza ne vključuje podatkov za vse občine, vendar so številke dovolj zgovorne, če se primerjamo z občinami, ki so vsaj približno tako razvite in velike kot Občina Trzin. Če torej pogledamo podatke za primerljive občine, vidimo, da Občina Trzin nameni za programe športnih društev po 9,55 € na občana, Občina Vodice celo samo 3,22 €, Občina Rogaška slatina 8,18 €, Občina Komen 8,33 €, Občina Hoče-Slivnica 7,01 €, več kot Občina Trzin pa Občina Hrpelje-Kozina 11,93 €. Celo nekaj veliko večjih občin znatno zaostaja v tem pogledu za Občino Trzin (Kamnik 6,98 €, Novo mesto 5,89, za 2 € na prebivalca pa nas prekaša MO Kranj). Skratka Občina Trzin je v tem pogledu nad povprečjem slovenskih občin.

**Medsebojna razmerja**

Ena od pogostih tem, kadar se v Trzinu ljudje pogovarjajo o delovanju občine, so tudi odnosi med koalicijo in opozicijo v občinskem svetu oziroma med županom in opozicijo, ki jo predstavljajo tri svetniške skupine, v okviru katerih kot svetnika delujeta dva (v začetku celo trije) protikandidata za funkcijo župana na zadnjih volitvah, ki, kot se zdi, včasih svojo navzočnost na sejah razumeta kot nadaljevanje prejšnje predvolilne kampanje ali celo že kot kampanjo pred naslednjimi volitvami. Do nekega običajnega sodelovanja opozicijskih svetnikov v delu občinskega sveta ob upoštevanju težnje, da opozicija vedno poskuša tudi nadzorovati delo večinske koalicije in župana in mu, kot pravimo, »gledati pod prste«, tako v tem mandatu preprosto ni prišlo. Zataknilo se je že v začetku, ko smo se skušali v skladu s pravilom, da se mesta v delovnih telesih občinskega sveta razdelijo glede na številčna razmerja med skupinami v občinskem svetu, ki je zapisano v Poslovniku občinskega sveta, dogovarjati o tem, koliko članov delovnih teles lahko kdo predlaga in v katerih delovnih telesih bi posamezne svetniške skupine želel biti zastopane. Ker so opozicijske skupine zavrnile dogovarjanje o tem, niso predlagale svojih članov v delovna telesa (že imenovana člana ene od komisij sta celo odstopila) in tega še vedno niso storile, čeprav jih njihovih 19 mest že ves čas čaka. Iz nerazumljivih razlogov se je to razmerje še dodatno zaostrilo na zadnji seji OS, na kateri naj bi občinski svet na predlog opozicijskih skupin ustanovil začasno komisijo občinskega sveta, ki bi se ukvarjala z vprašanji uresničevanja potrebe po izgradnji obvoznice mimo starega Trzina. Predlagatelji so na seji umaknili svoj predlog, češ da ga umikajo, ker župan in njegov koalicija ne želimo sodelovati z njimi. Ta odločitev je začudila tako mene kot ostale svetnike, ker je nismo razumeli. Saj se o članih komisije še niti nismo začeli pogovarjati (najprej je namreč treba komisijo s sklepom ustanoviti); sam sem povedal samo to, da pač župan ne more biti član komisije občinskega sveta, kot so domnevno želeli, ker to preprečujejo predpisi (zakon, statut itd.). Skratka, še en poskus sodelovanja (ustanovitev komisije smo izrecno podpirali tako župan kot svetniki t.i. večinske koalicije), je šel v nič. Bojim se, da bo to spet obilno izkoriščano za dokazovanje, kako avtokratsko vodim Občino Trzin podpisani, in da pri večini ni volje po sodelovanju. Na to odgovarjam z ugotovitvijo, da so seveda nesoglasja in tudi globoka razhajanja bila tudi v preteklih mandatnih obdobjih, vendar to ni bilo ovira za sodelovanje v delu občinskega sveta in v delovnih telesih sveta. Zdaj pa je včasih, žal, videti, da nekateri svetniki hodijo na seje samo zato, da tam prežijo, ali bo morda kdo (zlasti župan) kaj narobe rekel ali celo narobe naredil, da se mu bo to lahko potem z vsem pompom in gnevom očitalo, se prijavljalo na vse mogoče organe v Sloveniji in pričakovalo, da bo končno kak pravi organ v delu vodstva občine našel kaj takega, da se bomo spet lahko zmerjali, si očitali slabe namene ali celo nezakonito ravnanje ipd. Naj bo ob dnevu odprtih vrat vendarle tudi to povedano.